
UNIUNEA NAŢIONALĂ A BAROURILOR DIN ROMÂNIA

CONGRESUL AVOCAŢILOR – BUCUREŞTI – 6-7 iunie 2015
APELUL CONGRESULUI AVOCAȚILOR

adresat Guvernului României și Ministerului Justiției pentru asigurarea efectivității dreptului legal de folosință al barourilor asupra spațiilor din incinta instanțelor prevăzut de art. 38 din Legea 51/1995 pentru organizarea și exercitarea profesiei de avocat, republicată
Având în vedere :

· consacrarea legislativă prin art. 38 și 79 din Legea 51/1995 republicată  a dreptului avocaților  la spațiile necesare desfășurării activității in sediile instanțelor;

· realitatea  faptică  că 17 barouri   se confruntă cu problemele legate de lipsa totală la nivelul celor mai multe instanțe a spatiilor  sau subdimensionarea acestora, improprie desfășurării unei activități eficiente a serviciilor avocațiale ;  
· inexistența unui spațiu corespunzător destinat a fi folosit de avocați în incinta sediului Înaltei Curți de Casație si Justiție; 

· prevederile art. 125 din Legea 304/2004 privind organizarea judecătorească prin care se consacra obligația  statului  de a  asigura sediile și celelalte mijloace materiale și financiare necesare pentru buna funcționare a activității instanțelor, activitate care implică și pe cele necesare  activității specifice a avocaților ;
· necesitatea asigurării condițiilor materiale și logistice concrete pentru desfășurarea activității de interes public a Serviciului de Asistență Judiciară,  indispensabila realizării activității de justiție;

· imperativul respectării  normelor de protecție a muncii privind limitele spațiului de lucru, care impun  respectarea dreptului avocaților de a beneficia de un spațiu corespunzător desfășurării activității avocațiale;
· raportul juridic izvorât din consacrarea legislativă a dreptului de a folosi spații în incinta sediului instanțelor judecătorești, născut între Ministerul Justiției, titularul dreptului de administrare asupra sediilor instanțelor și barouri, care implică responsabilitatea directă a Ministerului cu privire la atribuirea spațiilor și garantarea exercitării acestui drept prin folosința lor netulburată prin acte ale altor persoane și entități;   
· necesitatea respectării rolului avocatului în realizarea  actului de justiție în spiritul  respectării recomandărilor Consiliului Consultativ al Judecătorilor Europeni conținute în Avizul nr. (2013) 16 privind relațiile dintre judecători și avocați în vederea asigurării calității și eficienței justiției, care consacră “rolul esențial al avocaților în administrarea corectă a justiției” și faptul că este un „participant indispensabil la administrarea echitabilă a justiției”,

· posibilitatea reală a rezolvării  nevoilor de spații destinate  avocaților  prin soluții individualizate și adaptate la specificul fiecărei instanțe, astfel încât să nu se creeze animozități și disfuncționalități în activitatea instanțelor și în raporturile dintre avocați și magistrați, iar responsabilitățile privind reforma sistemului judiciar și nevoile logistice ale acesteia  să nu fie  transferate în sarcina avocaților, 

Congresul Avocaților 2015, în temeiul art. 64 din Legea 51/1995 republicată privind organizarea și exercitarea profesiei de avocat și art. 83 din Statutul profesiei de avocat, adoptă prezentul
A P E L :
1. Congresul Avocaților solicită Guvernului României și Ministerului Justiției:

- să ia măsurile necesare  pentru respectarea si garantarea dreptului barourilor și avocaților la atribuirea spațiilor necesare desfășurării  activității serviciului de asistență  judiciară și a desfășurării activității avocațiale în condiții corespunzătoare în sediile tuturor instanțelor judecătorești inclusiv Înalta Curte de Casație și Justiție.

- să ia în considerare necesitățile de spații pentru activitatea avocaților de la sediile tuturor instanțelor în realizarea obiectivul B5 – Îmbunătățirea infrastructurii de la nivelul instanțelor și parchetelor din cadrul Planului de acțiune aferent Strategiei de dezvoltare a sistemului judiciar 2015-2020. 
2. Congresul Avocaților solicită Consiliului Superior al Magistraturii să analizeze și să ia măsuri, potrivit legii, pentru ca autoritățile care asigură funcționarea instanțelor să respecte dispozițiile legale care consacră dreptul avocaților de a beneficia de spații corespunzătoare pentru desfășurarea activității lor la sediile instanțelor.
3. Consiliul Uniunii Naționale a Barourilor din România sprijină barourile să solicite Ministerului Justiției  atribuirea spațiilor necesare avocaților în sediile tuturor  instanțelor prin acte administrative emise in acest sens pentru  garantarea efectiva a atribuirii și menținerii acestora și urgentarea  asigurării lor pentru toate barourile, în situațiile în care sunt sesizate cu nerespectarea obligației  legale a statului de asigurare a efectivității dreptului avocaților – membri ai baroului – de a folosi spații corespunzătoare activității acestora, de la sediul instanțelor. 
Adoptat de Congresul avocaților azi 7 iunie 2015 la București

